Dina Asher-Smith

Dina Asher-Smith (født 1995) er en engelsk friidrettsutøver som konkurrerer i sprintløp. Hun har gull og sølv fra VM 2019 og tre EM-gull fra 2016 og 2018 som fremste internasjonale meritter, og dessuten sølv på 60 meter fra EM innendørs 2015 og VM-gull for juniorer på 100 meter fra 2014. Hun er siden 2015 britisk rekordholder på 100 meter og 200 meter.

 Idrettskarriere 
Tidlig karriere
Asher-Smith vant flere lokale løp i 2007-2008, i U13-klassen, bl.a. i Kent Young Athletes' League og UKA Young Athletes League.The Power of 10 - Dina Asher-Smith, besøkt 14. juni 2015. I 2009 satte hun verdensledende tid for 13-åringer, da hun løp 300 meter på 39,16 sekunder ved Tonbridge Avril Bowring Open, denne rekorden står fortsatt pr 2015. Hun senket sin peronlige rekord på 100 meter med nesten ett sekund i 2009, til 12,10 sekunder, da hun vant det engelske U15-mesterskapet i august. Hun senket også sin personlige rekord på 200 meter med over halvannet sekund, til 24,83 sekunder i samme mesterskap. 

2010
I 2010 ble hun igjen engelsk U15-mester på 100 meter (12,00) og 200 meter (24,77 med 2,2 m/s medvind). Hun vant også begge disse distansene ved Kent County Championships. Innendørs vant hun 60 meter ved SEAA Championships og Kent Indoor Championships. 

2011
Hun konkurrerte i U17-klassen i 2011. Hun vant 60 meter ved det engelske mesterskapet innendørs med 7,61 sekunder, og kom på 2.-plass ved South of England AA Championships. Hun vant 200 meter i U20-klassen ved South of England U20 / Senior Championships, og hun vant også 200 meter ved English Schools' Championships. Hun konkurrerte også internasjonalt, og deltok på 200 meter ved European Youth Olympic Festival i juli. Hun kom på 2.-plass i sin semifinale, men ble diskvalifisert i finalen.Trabzon2011.com - Athletics - 200 m Girls, besøkt 14. juni 2015. Hun vant 200 meter ved Commonwealth Youth Games og Aviva SIAB U17 International. 

2012
Hun startet 2012 med en 2.-plass på 60 meter ved Crystal Palace Indoor 60m Open. Hun vant 60 meter og 200 meter innendørs ved SEAA Championships, og hun vant det engelske U17-mesterskapet. på både 60 meter og 200 meter. I tillegg vant hun 60 meter innendørs ved South of England AA Championships. Utendørs vant hun 100 og 200 meter i U17-klassen ved det engelske mesterskapet i august. Hun deltok også ved det engelske U20-mesterskapet, der hun kom på 2.-plass på 100 meter med tiden 11,57, og samme plass på 200 meter med tiden 23,57. I juli deltok hun ved junior-VM i friidrett 2012 i Barcelona, der hun kom på 7.-plass i finalen. Hun satte der ny personlig rekord med tiden 23,50, og hennes lagvenninne Desiree Henry kom på 4.-plass. 

2013
I 2013 gikk hun over til U20-klassen. Hun vant 60 meter ved London U20/Senior Games innendørs i januar, med ny personlig rekord på 7,36. Hun vant også U20-klassen ved England Athletics U15 / U17 / U20 Championships i februar. Ved det britiske mesterskapet innendørs (British Athletics European Trials & UK Championships), som også var uttakingsstevne for EM i friidrett innendørs 2013 kom hun på 5.-plass på 60 meter. Hun ble dermed ikke med i innendørs-EM, men deltok senere på året ved junior-EM i friidrett 2013 i Rieti. Her vant hun 200 meter, foran Desiree Henry, og hun deltok også på det britiske stafettlaget som vant 4 × 100 meter, med ny britisk juniorrekord på 43,81. Hun vant også 200 meter i U20-klassen ved det engelske skolemesterskapet i juli. Asher-Smith var den yngste deltakeren i den britiske troppen ved VM i friidrett 2013. Sammen med  Annabelle Lewis, Ashleigh Nelson og Hayley Jones fikk hun bronse på 4 x 100 meter, etter at de løp inn til 4.-plass, men fikk likevel 3.-plass etter at det franske laget ble diskvalifisert. Hun ble nominert til BBC's Young Sports Personality of the Year, men prisen gikk til skytteren Amber Hill.BBC - Young Sports Personality: Shooter Amber Hill wins BBC award, besøkt 14. juni 2015.  

2014
Hun startet innendørssesongen 2014 med seier på 60 meter ved både Metaswitch Games, South of England AA Championships og London U20/Senior Games. Ved det britiske mesterskapet innendørs i februar kom hun på 2.-plass på 60 meter, kun slått av Asha Philip. Asher-Smith satte ny personlig rekord i finalen, med 7,25 sekunder.The Power of 10 - British Athletics Championships External Results Sheffield 8-9 Feb 14, besøkt 14. juni 2015. Hun vant 200 meter i dette mesterskapet, med tiden 23,20. 

I begynnelsen av mars deltok hun ved det engelske U15/U17/U20-mesterskapet, der hun vant både 60 meter og 200 meter. Ved det engelske U20-mesterskapet i juni vant hun 200 meter med tiden 22,74 og 100 meter med tiden 11,11, men her var det for mye medvind (3,0 m/s) til at resultatet teller som personlig rekord. Tiden hennes på 200 meter var ny personlig rekord.The Power of 10 - England Athletics U20 / U23 Championships External Results Bedford 21-22 Jun 14, besøkt 14. juni 2015. Ved junior-VM i friidrett 2014 i juli vant hun 100 meter, med tiden 11,23. Hun deltok også ved EM i friidrett 2014 i Zürich, der hun løp 200 meter. Hun kvalifiserte seg til finalen, etter å ha løpt på ny personlig rekord i innledningsheatet, med 22,65 sekunder, som hun senket til 22,61 i semifinalen. I finalen slo hun opp strekken sin bak låret, og måtte bryte. Dafne Schippers vant denne øvelsen, foran Asher-Smiths lagvenninne Jodie Williams.  

2015
Også 2015 åpnet hun med seier på 60 meter innendørs, ved Metaswitch Games. Den 31. januar vant hun et IAAF Indoor Permit Meeting i Karlsruhe, med tiden 7,12, før hun vant det britiske mesterskapet innendørs i Sheffield, med tiden 7,15. Hun ble tatt ut til å representere Storbritannia på 60 meter ved EM i friidrett innendørs 2015 i Praha. Her satte hun ny personlig rekord i innledningsheatet, med 7,10 sekunder, som var nest beste tid av alle. Denne tiden gjentok hun i semifinalen, men i finalen tangerte hun den britiske rekorden med tiden 7,08, og kom på 2.-plass bak Dafne Schippers. 

Den 24. mai 2015 brøt hun Montell Douglas' britiske rekord på 100 meter, da hun løp på 11,02 ved World Challenge Meeting i Hengelo i Nederland, 19 år gammel.BBC Sport - Dina Asher-Smith, Britain's fastest woman: student and sprinter, besøkt 14. juni 2015. Ved Diamond League-stevnet Birmingham Grand Prix i juni kom hun på 3.-plass på 200 meter på ny personlig rekord 22,30. Under lag-EM i Tsjeboksary var hun del av det britiske stafettlaget på 4 × 100 meter som ble nummer 6. Hun løp 100 meter under det britiske mesterskapet, og vant gull der med tiden 11,08. I juli deltok hun i to Diamond League-stevner, og fikk 4.-plass på 200 meter i Monaco og igjen 4.-plass på 100 meter i London Anniversary Games. 

Under VM i Beijing 2015 deltok hun på 200 meter, og satte personlig rekord i heat, semifinale og finale. Hun tok en 5.-plass i finalen med 22,07, som var ny britisk rekord, og ett tidels sekund fra medalje. Hun ble dermed tatt ut til finalen på 4 × 100 meter stafett dagen etter, hvor Storbritannia ble nummer fire på nok en ny britisk rekord, 42,10.

2016

I 2016 begynte Asher-Smith med en travel innendørssesong, med seier i Lee Valley London Games på 60 meter med 7,22, 3.-plass i Karlsruhes 60 meter med 7,11, og sølv i det britiske mesterskapet på 60 meter med 7,15 som høydepunkter. Hun ble tatt ut til innendørs-VM 2016, hvor hun ble nummer 2 i både heat og semifinale, men trakk seg før finalen med en lårskade.

Fram mot OL i Rio de Janeiro deltok Asher-Smith på både 100 og 200 meter. Hun begynte utendørssesongen den 29. mai 2016 med seier på 100 meter under et stevne i Gavardo, Italia, og deltok i flere Diamond League-stevner med seier på 200 meter i Stockholm under DN-Galan som beste resultat. Hun ble britisk mester og europamester på 200 meter, men tidene var ikke like sterke som forrige sesong, og under OL i Rio måtte hun ta til takke med 5.-plass på tiden 22,31. Hun var også en viktig del av det britiske stafettlaget som vant sølv i EM og bronse i OL på 4 × 100 meter stafett, og flyttet nasjonsrekorden til 41,77 ved slutten av sesongen. 

2018

I 2018 vant Asher-Smith EM-gull på 100 meter og 200 meter, og ble kårets til årets kvinnelige friidrettsutøver i Europa.

2019
Under VM i friidrett 2019 i Doha tok Asher-Smith sølv på 100 m med ny britisk rekord 10,83. På 200 m tok hun gull og senket den britiske rekorden med ett hundredel til 21,88.

2021
Asher-Smith tok bronse for Storbritannia på 4 × 100 meter stafett under Sommer-OL 2020 i Tokyo.Results - Women's 4 x 100m Relay final 2020  hos olympics.com/tokyo-2020

 Referanser 

 Eksterne lenker 


Kategori:Personer fra London
Kategori:Britiske sprintere
Kategori:Europamestere i friidrett for Storbritannia
Kategori:Olympiske bronsemedaljevinnere for Storbritannia
Kategori:Britiske mestere i friidrett
Kategori:Medaljevinnere under Sommer-OL 2016
Kategori:Deltakere for Storbritannia under Sommer-OL 2016
Kategori:Friidrettsutøvere under Sommer-OL 2016
Kategori:Deltakere for Storbritannia under Sommer-OL 2020
Kategori:Friidrettsutøvere under Sommer-OL 2020
Kategori:Medaljevinnere under Sommer-OL 2020
Kategori:Deltakere for Storbritannia under VM i friidrett 2015
Kategori:Deltakere for Storbritannia under VM i friidrett 2017
Kategori:Deltakere for Storbritannia under VM i friidrett 2019
Kategori:Deltakere for Storbritannia under EM i friidrett 2014
Kategori:Deltakere for Storbritannia under EM i friidrett 2016
Kategori:Deltakere for Storbritannia under EM i friidrett 2018
Kategori:Deltakere for England under Samveldelekene 2018
Kategori:Deltakere for Storbritannia under EM i friidrett innendørs 2015
Kategori:Deltakere for Storbritannia under VM i friidrett 2022
Kategori:Deltakere for Storbritannia under VM i friidrett 2023
Kategori:Deltakere for Storbritannia under EM i friidrett 2024
Kategori:Deltakere for Storbritannia under Sommer-OL 2024
Kategori:Friidrettsutøvere under Sommer-OL 2024
Kategori:Medaljevinnere under Sommer-OL 2024
Kategori:Deltakere for Storbritannia under VM i friidrett 2025